Grøn og fri - en ny frihedsfortælling

Alternativet ser fremad og præsenterer vores politiske projekt og fokus i den kommende tid, med de erkendelser corona-krisen har efterladt som bagtæppe.
Foråret 2020 har vist os, at forandringer kan ske uventet og hurtigt. Med ét forandredes den verden vi kendte, og den måde vi tacklede krisen på har med al ønskelig tydelighed demonstreret, at vi i fællesskab KAN løfte et stort ansvar og forandre vores samfund, når det gælder. Den oplevelse forpligter. For de store kriser er langt fra lagt bag os. Klimakrisen accelererer år for år, biodiversiteten er i frit fald, uligheden stiger, og alt for mange mennesker mistrives. Vi har en bunden opgave: Sammen skal vi skabe en anden og bedre verden – og vi skal gøre det hurtigt.

Det, der især springer i øjnene, er en tydelig fællesnævner mellem de positive og negative erfaringer. Begge handler de om vores frihed. De negative erfaringer – utryghed og begrænsede muligheder – indskrænker vores frihed, mens de positive – den øgede selvbestemmelse, nærhed og tid til hinanden og til naturen – giver os mere frihed.

# Frihed med ansvar

Gode og meningsfulde liv forudsætter, at vi har frihed og mulighed for at tage ansvar for eget liv.
For Alternativet handler frihed om, at man er fri til at være den man er, at man har frihed til at indgå i fællesskaber og har de valgmuligheder, som gør det muligt at leve det liv man gerne vil.  Det giver frihed at opleve tryghed og tillid, og frihed at opleve at man kan gøre en forskel. Frihed er både frihed FRA og frihed TIL og det er frihed med ansvar.

Med frihed FRA mener vi eksempelvis frihed fra klimakrise, naturødelæggelser og gift i vores omgivelser, fra rigide systemer og fra undertrykkelse, diskrimination og overvågning. Frihed FRA snærende bånd, tvang og strukturer, som hindrer vores frie udfoldelse.

Men frihed er også TIL. At føle sig fri forudsætter, at vi har mulighed for at skabe det liv vi ønsker. Frihed handler derfor også om at kunne få dækket sine basale behov, få en uddannelse, et job, og til at nyde en vild og mangfoldig natur, realisere sine ideer og indgå i fællesskaber.

Derfor vil frihed altid komme med et ansvar. Vi har alle et ansvar for at forvalte vores egen frihed på en måde som ikke begrænser andres, og vi har som fællesskab et ansvar for, at andre også har mulighed for at virkeliggøre drømme og få et godt liv. Vi skal alle have mulighed for at udleve vores potentiale

Og ikke mindst har vi et ansvar for vores klima og vores natur. Både fordi klimaforandringer og naturødelæggelse begrænser nuværende og kommende generationers frihed. Men også fordi naturen og dens skønhed og artsrigdom har værdi i sig selv, og derfor ret til at udfolde sig i frihed. Frihed med ansvar betyder derfor også, at vi skal leve bæredygtigt og i pagt med naturen.

# Frihedsfortællingen

Vi ser i fremtiden et Danmark og en verden, hvor vi alle er frie. Hvor vi alle er frie FRA og frie TIL at træffe de valg, der giver vores liv mening – med ansvar for fællesskabet og hinanden og for natur og klima.

Derfor har vi brug for en ny frihedsfortælling. En frihedsfortælling, der ikke handler om mer´- forbrug og ikke er betinget af en overudnyttelse af natur, klima og medmennesker. Vores frihedsfortælling handler om frihed for den enkelte, frihed til fællesskab, frihed for de kommende generationer, men også frihed for de liv og dyr og planter, som vi deler vores planet med.

Vi mener at disse tiltag kan være de første skridt i retning af at virkeliggøre vores nye frihedsfortælling:

1: **Frihed til rent vand, ren luft og jord, frihed fra kemikalier, der skader mennesker og natur**: Giftfri fremtid

2: **Frihed** **til naturen og frihed for naturen**: 20% Vild natur

3: **Frihed til dyrevelfærd, frihed til omlægning af landbruget og frihed fra uoverskuelig gæld ved omlægning:** Giv landbruget støtte til omlægning ud fra klima, dyrevelfærd og biodiversitetshensyn

4: **Frihed til tillid, frihed fra umenneskelige systemer**: Mennesket før systemet. Afbureaukratisering og tillid til offentligt ansatte. Kontanthjælp og dagpenge uden modkrav og på sigt en ubetinget basisindkomst til alle

5: **Frihed til at vælge hvor man vil bo, frihed fra tvang, frihed til lokale fællesskaber.** Boligpolitik: Giv beboerne frihed til at indrette deres lokalsamfund. Afskaf ghettoloven

6: **Frihed til trivsel, frihed fra præstationspres**: National strategi for børn og unges mentale trivsel og sundhed

7: **Frihed til de kommende generationer, frihed fra sort vækst:** Offentlige investeringer til gavn for mennesker, natur og klima

8: **Frihed til at realisere ideer og bidrage til en bæredygtig fremtid, frihed fra sorte investeringer:** Bæredygtigt erhvervsliv og grønt iværksætteri

9: **Frihed til at leve i pagt med naturen og med hinanden**: Grøn skatte-, moms og afgiftsreform med udgangspunkt i princippet om at forureneren betaler, til gavn for naturen og mennesker

# Alternativets politiske sigtepunkter – august 2019

**Ønsket**

Alternativet ønsker en ny politisk kurs i Danmark. Vi arbejder for en bæredygtig klode, hvor miljø og samfund er i balance, og hvor vi gør op med myten om, at verden kan holde til fortsat økonomisk vækst.

Alternativet ønsker et samfund, der respekterer, at mennesker er en del af naturen og livets fællesskab. Vi ønsker et solidarisk og samskabende samfund, hvor vi arbejder på tværs af grænser for at muliggøre personlig frihed og tryghed, medborgerskab, civilsamfundsengagement, mangfoldighed og ligestilling i et udfoldet og aktivt demokrati.

**Radikal og løsningsorienteret tilgang**

Alternativet vil arbejde for at opnå dette ved at insistere på behovet for radikale, gennemgribende forandringer og inspirerende og samtaleskabende handlinger, der fortsat er baseret på faglighed og grundighed.

Alternativet tager udgangspunkt i bæredygtig, lokal, eksperimentel virksomhed, innovation og iværksætteri over alt i verden, som inspiration for det politiske virke.

Alternativet ønsker at inspirere samfundet og dets politiske praksis ved at gå foran som arkitekter for et bæredygtigt samfund, og på et fagligt og videnskabeligt grundlag påpege, hvilke forandringer, der er brug for, og vise, hvordan et økonomisk, socialt og miljømæssigt bæredygtigt samfund kan se ud.

Vi ønsker at indgå i alle de politiske aftaler, vi kan, hvis aftalen skaber en tydelig forandring og forbedring i forhold til vores mål om at skabe et bæredygtigt samfund, og ikke strider mod vores værdigrundlag og vedtagne politik. Vi går gerne på kompromis men vil ikke kompromitteres.

**Mod og muligheder**

Vi vil have modet til at sige det nødvendige – også, når det opleves som upopulært eller kontroversielt – og derved vise ansvarlighed og hæve ambitionsniveauet for politisk udvikling på alle niveauer.

Vi ønsker at vise muligheder frem for begrænsninger og sikre inddragelse af og engagement blandt bredere interessenter – ikke mindst de, som direkte påvirkes af politikken. Vores tilgang til politik og samfundsengagement er eksperimenterende og lærende.

**Synergi og udveksling**

Vi ønsker at skabe størst mulig værdi for det samlede politiske projekt alle de steder, vi er repræsenteret. Vi vil sikre synergi ved at skabe et videns-, erfarings- og inspirations-flow i hele partiet, så vi kan skabe sammenhæng mellem nationale, regionale og lokale politiske udspil og tiltag. Vi vil være det parti i Danmark, der er mest åbne for udveksling af idéer og viden fra så mange som muligt. Vi vurderer altid, hvordan fremsat politik gør livet og samfundet bedre både internationalt, nationalt og lokalt.

**Mindre stat, mere samfund**

Vi mener, at muligheden for lokal og inkluderende demokratisk praksis er en grundlæggende byggeklods for et levende civilsamfund og demokrati. Derfor ønsker vi at styrke civilsamfundet og selvforvaltende, decentrale demokratiske miljøer. Vi vil understøtte borgergrupper, der tager demokratisk ansvar. Vi vil medvirke til at skabe meningsfulde fællesskaber og lokal aktivisme, der både skaber politisk forandring og meningsfulde liv. Alternativet er for alle med et livssyn, baseret på ønsket om balancerede relationer mellem mennesker, samfund og natur – alle som ser, at det kræver mod at gå forrest for at skabe de nødvendige ændringer i samfundets indretning og menneskers levevis.